钦定古今图书集成/明伦汇编/氏族典/第041卷 > 《四川总志》 > 施昌言
## 钦定古今图书集成/明伦汇编/氏族典/第041卷 > 《四川总志》 > 施昌言

按《宋史施昌言传》：“昌言字正臣，通州静海人。举进士
高第，授将作监丞，通判滁州。后以太常博士召试馆
职，不中选，迁尚书屯田员外郎、知太平州。上《政论》三
十篇。入为殿中侍御史、开封府判官，安抚淮南。还，以
礼部员外郎兼侍御史知杂事，迁三司度支副使，除
天章阁待制、河北都转运使。言事者以为滨、棣等六”
州河可涉，宜有城守，诏昌言与杨怀敏往视。怀敏以
为当城如边，昌言曰：“六州地千里，又河数移徙，城之
甚难而无利，非便也。”或请于麟、府立十二砦以拓境，
又诏昌言与明镐、张元度可否。昌言以为不当事，无
利之砦，以重困财力，就除知庆州。在州所为不法，降
知华州。历知沧州、河阳，移河北都转运使，加龙图阁
直学士、知应天府，又知延州。召还，会塞六塔河，以为
都大修河制置使，辞勿许。加枢密直学士、知澶州，以
便役事。河决，夺一官，知滑州，又知杭州，加龙图阁学
士，复知滑州。以老求罢，乃以知越州至京师卒。